Hof hoor van Jayde Panayiotou se laaste oomblikkeJayde Panayiotou. Foto: Verskaf Jayde Panayiotou, die vermoorde onderwyseres van die Oos-Kaap, se ma het Dinsdag erg emosioneel geraak toe grafiese besonderhede oor haar dogter se laaste oomblikke in die Port Elizabeth-hooggeregshof aangehoor is. Die langverwagte moordverhoor van die sakeman Christopher Panayiotou, Jayde se man, en die mans wat na bewering ŉ rol gespeel in haar vermeende huurmoord, het Dinsdag begin. Panayiotou en sy twee medebeskuldigdes, Sinethemba Nenembe en Zolani Sibeko, het met die aanvang van die hofverrigtinge voor regter Dayalin Chetty onskuldig gepleit op al die aanklagte teen hulle. Hulle staan tereg op aanklagte van sameswering tot moord, roof met verswarende omstandighede, ontvoering, moord en die onwettige besit van ŉ vuurwapen en ammunisie. Panayiotou staan tereg op ŉ bykomende aanklag van dwarsboming van die gereg. Panayiotou word daarvan beskuldig dat hy die meesterbrein agter die ontvoering van en moord op sy vrou in April verlede jaar was. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Sizwezakhe Vumazonke as sluipmoordenaar te huur om Jayde te ontvoer en vermoor. Nenembe het Vumazonke glo bygestaan om die moord uit te voer. Sibeko is in Julie in hegtenis geneem nadat hy deur sy selfoon verbind kon word by die saak. Hy was saam met Nenembe en Vumazonke by die kompleks was waar Jayde ontvoer is. Siyoni het intussen ŉ staatsgetuie geword en Vumazonke is vroeër vanjaar in aanhouding dood. Adv. Terry Price, Panayiotou se regsverteenwoordiger, het sy kliënt se pleitverduideliking voorgelees en gesê sy kliënt se reg op ŉ billike verhoor is deur die staat “verwoes” nadat die polisie “onwettig” getuienis van Siyoni verkry het. Price het versoek dat ŉ binneverhoor moet plaasvind oor die toelaatbaarheid van Siyoni se getuienis. “Siyoni is aangerand en onregmatig in hegtenis neem. Dus is al die inligting deur Siyoni se getuienis ontoelaatbaar en moet dit nie in die hof gebruik word nie,” het Price gesê. Price het verder gesê dat Siyoni met die hulp van die ondersoekbeampte, ao. Kanna Swanepoel, vir Panayiotou betrek het en dat Siyoni twee verskillende verklarings aan die polisie gegee het. Staatsaanklaer Marius Stander het op sy beurt aan die hof gesê die staat sal aanvoer dat Jayde op die sypaadjie voor haar kompleks ontvoer is, waarna sy na ŉ afgeleë plek in die buitewyke van Kwanobuhle geneem en vermoor is. Die staat beweer Vumazonke het haar twee keer in haar rug geskiet terwyl sy haar hande in lug gehad het in ŉ poging om oor te gee. “Sy het op die grond geval en gelê toe die skieter oor haar gestaan en haar in die kop geskiet het. Die staat sal met bewyse lei dat daar buskruitoorskot op haar linkerhand gevind is,” het Stander gesê. Stander het gesê nadat die huurmoord uitgevoer is, is Siyoni na ŉ OK-kettingwinkel om betaling van Panayiotou te gaan afhaal. Stander het bygevoeg dat Panayiotou en Siyoni sedert die dag wat Jayde se liggaam op 22 April gevind is, as verdagtes geïdentifiseer is. Die staat gaan na verwagting swaar steun op selfooninligting as bewyse in die verhoor wat na verwagting twee maande gaan duur. Lees alle vorige berigte oor Christopher Panayiotou op Maroela Media.